KOMISIJOS REGLAMENTAS (ES) 2019/1791

2019 m. spalio 17 d.

kuriuo dėl didžiausios leidžiamosios 1-dekanolio, 2,4-D, ABE-IT 56, ciprodinilo, dimetenamido, riebalų alkoholių, benzilflorpirauksifeno, fludioksonilo, fluopiramo, mepikvato, pendimetalino, pikolinafeno, etilpiraflufeno, piridabeno, S-abscizo rūgšties ir trifloksistrobino liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir IV priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB, ypač į jo 5 straipsnio 1 dalį (1), 14 straipsnio 1 dalies a punktą ir 16 straipsnio 1 dalies a punktą,

kadangi:

(1) didžiausia leidžiamoji 2,4-D, ciprodinilo, dimetenamido, fludioksonilo, mepikvato, pendimetalino, pikolinafeno, etilpiraflufeno, piridabeno ir trifloksistrobino liekanų koncentracija (toliau – DLK) nustatyta Reglamento (EB) Nr. 396/2005 II priede. Fluopiramo DLK nustatyta to reglamento III priedo A dalyje. 1-dekanolis, riebalų alkoholiai ir S-abscizo rūgštis buvo įtraukti į to reglamento IV priedą. Konkreti ABE-IT 56 ir benzilflorpirauksifeno DLK nebuvo nustatyta ir šios medžiagos nebuvo įtrauktos į to reglamento IV priedą, taigi taikoma to reglamento 18 straipsnio 1 dalies b punkte nustatyta numatytoji 0,01 mg/kg vertė;

(2) vykdant augalų apsaugos produkto, kurio sudėtyje yra veikliosios medžiagos ciprodinilo, naudojimo patvirtinimo procedūrą, pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą dabartinę DLK, kad šį produktą būtų galima naudoti azoriniams pankoliams apsaugoti;

(3) pateikta paraiška leisti naudoti dimetenamidą-p svogūnlaiškiams, sėjamosioms salotoms, salotinėms trūkažolėms ir „prieskoninėms žolėms ir valgomosioms gėlėms“ apsaugoti. Pateikta paraiška leisti naudoti fludioksonilą azoriniams pankoliams apsaugoti. Pateikta paraiška leisti naudoti fluopiramą brokoliniams kopūstams apsaugoti. Pateikta paraiška leisti naudoti mepikvatą auginamiesiems grybams apsaugoti. Pateikta paraiška leisti naudoti pendimetaliną braškėms (žemuogėms), valgomiesiems česnakams, valgomiesiems svogūnams, valgomiesiems svogūnėliams, pomidorams, paprikoms, baklažanams, agurkams, kornišonams, cukinijoms, melionams, moliūgams, arbūzams, artišokams, porams ir rapsų sėkloms apsaugoti. Pateikta paraiška leisti naudoti pikolinafeną miežiams, sėjamosioms avižoms, rugiams ir paprastiesiems kviečiams apsaugoti. Pateikta paraiška leisti naudoti etilpiraflufeną citrusiniams vaisiams, medžių riešutams, sėklavaisiams, kaulavaisiams, vynuogėms, serbentams, agrastams, šeivamedžio uogoms, valgomosioms alyvuogėms, bulvėms, rapsų sėkloms, vilnamedžių sėkloms, aliejaus gamybai skirtoms alyvuogėms, miežiams, sėjamosioms avižoms, rugiams ir paprastiesiems kviečiams apsaugoti. Pateikta paraiška leisti naudoti piridabeną pomidorams ir baklažanams apsaugoti. Pateikta paraiška leisti naudoti trifloksistrobiną brokoliniams kopūstams apsaugoti;

(4) pagal Reglamento (EB) Nr. 396/2005 6 straipsnio 2 ir 4 dalis pateikta paraiška dėl medžiagos 2,4-D, naudojamos Kanadoje ir Jungtinėse Valstijose sojoms apsaugoti, leistino importo nuokrypio. Pareiškėjas teigia, kad šiose šalyse tokiam kultūriniam augalui apsaugoti leidžiamos naudoti minėtos medžiagos liekanos viršija Reglamente (EB) Nr. 396/2005 nustatytą DLK, todėl, siekiant išvengti prekybos kliūčių to kultūrinio augalo importui, būtina nustatyti didesnę DLK;

(5) pagal Reglamento (EB) Nr. 396/2005 8 straipsnį atitinkamos valstybės narės įvertino pateiktas paraiškas ir vertinimo ataskaitas pateikė Komisijai;

(6) Europos maisto saugos tarnyba (toliau – Tarnyba) įvertino paraiškas ir vertinimo ataskaitas, visų pirma atsižvelgdama į riziką vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (2). Šias nuomones Tarnyba pateikė Komisijai, valstybėms narėms ir visuomenei;

(7) pareiškėjas pateikė informacijos apie medžiagą 2,4-D, kurios anksčiau neturėta atliekant peržiūrą pagal Reglamento (EB) Nr. 396/2005 12 straipsnį. Tai yra informacija apie patvirtintą analizės metodą, pagal kurį naudojamos didelį aliejaus kiekį turinčios matricos;

(8) dimetenamido atveju pareiškėjas pateikė tokią informaciją apie augalų metabolizmą;

(9) pendimetalino atveju pareiškėjas pateikė trūkstamus liekanų tyrimus;

(10) pikolinafeno atveju pareiškėjas pateikė patvirtintą analizės metodą, taikomą grūdams ir gyvūniniams produktams, ir trūkstamą atrajotojų šėrimo tyrimą;

(11) etilpiraflufeno atveju pareiškėjas pateikė patvirtintus analizės metodus, pagal kuriuos naudojamos didelį vandens kiekį turinčios, mažą vandens kiekį turinčios, rūgščių ir riebalų matricos, trūkstamą grūdų laikymo trukmės tyrimą ir pateikė rinkai piraflufeno pamatinį etaloną;

(12) dėl visų paraiškų – Tarnyba padarė išvadą, kad, remiantis poveikio vartotojams vertinimu, atliktu tiriant 27 konkrečias Europos vartotojų grupes, įvykdyti visi duomenims keliami reikalavimai, ir pareiškėjų prašomi DLK pakeitimai vartotojų saugos atžvilgiu yra priimtini. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis šių medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis labai didelio kiekio atitinkamų produktų vartojimas nekeltų rizikos, kad bus viršyta leidžiama paros dozė arba ūmaus poveikio etaloninė dozė;

(13) mepikvato atveju grybų augintojai pateikė naujausius stebėsenos duomenis apie gluosnines kreivabudes, rodančius, kad tuose produktuose liekanų koncentracija yra didesnė nei dabartinė auginamiesiems grybams nustatyta laikinoji DLK. Tos liekanos susidaro dėl auginamųjų grybų kryžminės taršos šiaudais, teisėtai apdorotais mepikvatu. Atsižvelgiant į Tarnybos išvadas dėl rizikos vartotojams, gluosninėms kreivabudėms turėtų būti nustatyta visų mėginių rezultatų 95-ąjį procentilį atitinkanti DLK, kartu išlaikant dabartinę kitiems auginamiesiems grybams nustatytą DLK. Ši DLK bus peržiūrėta; atliekant peržiūrą bus atsižvelgta į 2022 m. gruodžio 31 d. turimą informaciją;

(14) vykdant veikliosios medžiagos benzilflorpirauksifeno patvirtinimą paraiška dėl DLK buvo įtraukta į dokumentų rinkinio santrauką pagal Europos Parlamento ir Tarybos reglamento (EB) Nr. 1107/2009 (3) 8 straipsnio 1 dalies g punktą. Atitinkama valstybė narė įvertino šią paraišką pagal to reglamento 11 straipsnio 2 dalį. Tarnyba įvertino paraišką ir pateikė išvadą dėl veikliosios medžiagos pesticido rizikos vertinimo tarpusavio peržiūros, kurioje ji rekomendavo nustatyti DLK, kuria būtų atsižvelgiama į tipiškas naudojimo ryžiams paskirtis pagal gerąją ūkininkavimo praktiką Sąjungoje (4);

(15) vykdant veikliosios medžiagos ABE-IT 56 patvirtinimą Tarnyba padarė išvadą, kad šią medžiagą tikslinga įtraukti į Reglamento (EB) Nr. 396/2005 IV priedą (5);

(16) kol nebuvo užbaigtas 1-dekanolio, riebalų alkoholių (6) ir S-abscizo rūgšties (7) vertinimas pagal Tarybos direktyvą 91/414/EEB (8) arba Reglamentą (EB) Nr. 1107/2009, šios medžiagos buvo laikinai įtrauktos į Reglamento (EB) Nr. 396/2005 IV priedą. Tarnyba pakartotinai įvertino šias medžiagas ir padarė išvadą, kad jos visam laikui turėtų likti Reglamento (EB) Nr. 396/2005 IV priede (9);

(17) kelios piridabeno DLK vertės buvo pakeistos Komisijos reglamentu (ES) 2019/90 (10). Tuo reglamentu nuo 2019 m. rugpjūčio 13 d. keliems produktams, įskaitant pomidorus ir baklažanus, nustatyta DLK sumažinama iki nustatymo ribos. Siekiant teisinio tikrumo šiame reglamente nustatyta piridabeno DLK turėtų būti taikoma nuo tos pačios dienos;

(18) remiantis pagrįstomis Tarnybos nuomonėmis bei išvadomis ir atsižvelgiant į su svarstomu klausimu susijusius veiksnius, atitinkami DLK pakeitimai atitinka Reglamento (EB) Nr. 396/2005 14 straipsnio 2 dalyje nustatytus reikalavimus;

(19) todėl Reglamentas (EB) Nr. 396/2005 turėtų būti atitinkamai iš dalies pakeistas;

(20) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II, III ir IV priedai iš dalies keičiami pagal šio reglamento priedą.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Tačiau piridabeno DLK atžvilgiu jis taikomas nuo 2019 m. rugpjūčio 13 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2019 m. spalio 17 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) EFSA mokslinės ataskaitos pateikiamos svetainėje http://www.efsa.europa.eu:

Reasoned opinion on the setting an import tolerance for 2,4-D in soyabeans. EFSA Journal 2019;17(4):5660.

Reasoned opinion on the modification of the existing maximum residue level for cyprodinil in Florence fennel. EFSA Journal 2019;17(3):5623.

Reasoned opinion on the evaluation of confirmatory data following the Article 12 MRL review for dimethenamid-P. EFSA Journal 2019;17(4):5663.

Reasoned opinion on the modification of the existing maximum residue level for fludioxonil in Florence fennels. EFSA Journal 2019;17(4):5673.

Reasoned opinion on the modification of the existing maximum residue level for fluopyram in broccoli. EFSA Journal 2019;17(3):5624.

Reasoned opinion on the modification of the existing maximum residue level for mepiquat in cultivated fungi. EFSA Journal 2019;17(6):5744.

Reasoned opinion on the evaluation of confirmatory data following the Article 12 MRL review for pendimethalin. EFSA Journal 2018;16(10):5426.

Reasoned opinion on the evaluation of confirmatory data following the Article 12 MRL review for picolinafen. EFSA Journal 2018;16(11):5489.

Reasoned opinion on the evaluation of confirmatory data following the Article 12 MRL review for pyraflufen-ethyl. EFSA Journal 2018;16(10):5444.

Reasoned opinion on the modification of the existing maximum residue levels for pyridaben in tomatoes and aubergines. EFSA Journal 2019;17(3):5636.

Reasoned opinion on the modification of the existing maximum residue level for trifloxystrobin in broccoli. EFSA Journal 2019;17(1):5576.

(3) 2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką ir panaikinantis Tarybos direktyvas 79/117/EEB ir 91/414/EEB (OL L 309, 2009 11 24, p. 1).

(4) Conclusion on the peer review of the pesticide risk assessment of the active substance florpyrauxifen (variant assessed florpyrauxifen-benzyl). EFSA Journal 2018;16(8):5378.

(5) Conclusion on the peer review of the pesticide risk assessment of the active substance ABE-IT 56 (components of lysate of Saccharomyces cerevisiae strain DDSF623). EFSA Journal 2018;16(9):5400.

(6) 2008 m. liepos 31 d. Komisijos reglamentas (EB) Nr. 839/2008, kuriuo iš dalies keičiamos Europos Parlamento ir Tarybos reglamento (EB) Nr. 396/2005 II, III ir IV priedų nuostatos dėl didžiausių pesticidų likučių kiekių tam tikruose produktuose arba ant jų (OL L 234, 2008 8 30, p. 1).

(7) 2014 m. birželio 2 d. Komisijos reglamentas (ES) Nr. 588/2014, kuriuo dėl apelsinų aliejaus, Phlebiopsis gigantea, giberelino rūgšties, Paecilomyces fumosoroseus padermės FE 9901, Spodoptera littoralis branduolių poliedrinio viruso, Spodoptera exigua branduolių poliedrinio viruso, bakterijų padermės Bacillus firmus I-1582, s-abscizo rūgšties, L-askorbo rūgšties ir Helicoverpa armigera branduolių poliedrinio viruso didžiausios leidžiamosios koncentracijos tam tikruose produktuose ir ant jų iš dalies keičiami Europos Parlamento ir Tarybos reglamento (EB) Nr. 396/2005 III ir IV priedai (OL L 164, 2014 6 3, p. 6).

(8) 1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

(9) Statement on pesticide active substances that do not require a review of the existing maximum residue levels under Article 12 of Regulation (EC) No 396/2005. EFSA Journal 2019;17(2):5591.

(10) 2019 m. sausio 18 d. Komisijos reglamentas (ES) 2019/90, kuriuo dėl didžiausios leidžiamosios bromukonazolo, karboksino, fenbutatino oksido, fenpirazamino ir piridabeno liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai (OL L 22, 2019 1 24, p. 52).